Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Joška Dujmovića, općinskog načelnika Općine Primorski Dolac,** na 17. sjednici, održanoj 6. srpnja 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Joška Dujmovića, općinskog načelnika Općine Primorski Dolac, povodom činjenice da se bračni drug dužnosnika, Marina Dujmović, nalazi u radnom odnosu u Općini Primorski Dolac te povodom navoda u prijavi da Općina Primorski Dolac stupa u poslovne odnose s poslovnim subjektima u kojima je dužnosnik Joško Dujmović prije stupanja na dužnost bio zaposlen, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do povrede odredbi ZSSI-a i povrede načela postupanja dužnosnika, koja propisuje ZSSI.**

**Obrazloženje**

Povjerenstvo je 22. rujna 2017. g. zaprimilo anonimnu prijavu mogućeg sukoba interesa dužnosnika Joška Dujmovića, općinskog načelnika Općine Primorski Dolac, koja je zaprimljena u knjizi ulazne pošte pod brojem: 711-U-6003-P-348/17-01-5, povodom koje se vodi predmet broj: P-348/17.

U prijavi se u bitnom navodi da je bračni drug dužnosnika Joška Dujmovića, supruga Marina Dujmović, zaposlena u Općini Primorski Dolac te da Općina Primorski Dolac stupa u poslovne odnose s poslovnim subjektima u kojima je dužnosnik Joško Dujmović bio zaposlen prije stupanja na dužnost.

Uvidom u Registar dužnosnika, koji ustrojava i vodi Povjerenstvo, utvrđeno je da Joško Dujmović od 25. svibnja 2017. g. obnaša dužnost općinskog načelnika Općine Primorski Dolac.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu tog Zakona, stoga je i Joško Dujmović, povodom obnašanja dužnosti općinskog načelnika Općine Primorski Dolac, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 4. stavkom 5. ZSSI-a propisano je da su povezane osobe u smislu toga Zakona članovi obitelji dužnosnika navedeni stavku 2. istoga članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Kao član obitelji dužnosnika, u članku 4. stavku 2. ZSSI-a naveden je i bračni drug dužnosnika. Slijedom navedenog, bračni drug dužnosnika je s dužnosnikom povezana osoba.

Člankom 5. ZSSI-a propisana su načela djelovanja dužnosnika.

Člankom 7. ZSSI-a propisana su zabranjena djelovanja dužnosnika.

Povjerenstvo je radi provjere navoda iz podnesene prijave i stjecanja vlastitih saznanja o mogućem sukobu interesa dužnosnika Joška Dujmovića od nadležnih tijela zatražilo potrebne podatke i dokumentaciju.

Na zahtjev Povjerenstva, Hrvatski zavod za mirovinsko osiguranje, Središnja služba je dopisom klasa: 140-01/17-35/185 urbroj: 341-99-11/1-17-2 od 18. prosinca 2017. g. dostavio očitovanje o stažu osiguranja, odnosno zaposlenja Joška Dujmovića, prema kojem je Joško Dujmović bio zaposlen kod sljedećih poslodavaca i u sljedećim razdobljima:

* FISA d.o.o. od 20. travnja 2005. g. do 31. ožujka 2007. g.
* Privatni poslodavac Mirko ujmović-Soboslikarski obrt od 10. travnja 2007. g. do 15. travnja 2009. g.
* Privatni poslodavac Ante Vučković od 1. svibnja 2009. g. do 31. listopada 2011. g.
* INTER S.T.E.E.L. d.o.o. od 1. studenog 2011. g. od 5. srpnja 2013. g.
* FABRICA d.o.o. od 1. kolovoza 2013. g. do 30. travnja 2015. g.
* PLASTERING d.o.o. od 2. lipnja 2015. g. od 20. prosinca 2015. g. i od 6. veljače 2017. g od 24. svibnja 2017. g
* PROMETNI INŽENJERING d.o.o. od 22. prosinca 2015. g. do 10. listopada 2016. g.
* Općina Primorski Dolac od 25. svibnja 2017. g. dalje

Na zahtjev Povjerenstva, Jedinstveni upravni odjel Općine Primorski Dolac dostavio je očitovanje klasa: 041-01/18-02/01 urbroj: 2134/02-03/01-18-1 zaprimljeno 25. travnja 2018. g., u kojem se navodi da Općina Primorski Dolac od 25. svibnja 2017. g., odnosno od dana kada je Joško Dujmović stupio na dužnost općinskog načelnika Općine Primorski Dolac, nije stupala u poslovne odnose niti s jednim poslovnim subjektom, navedenim u očitovanju Hrvatskog zavoda za mirovinsko osiguranje, u kojem je dužnosnik Joško Dujmović bio zaposlen prije stupanja na dužnost općinskog načelnika Općine Primorski Dolac.

Također, na zahtjev Povjerenstva, Jedinstveni upravni odjel Općine Primorski Dolac dostavio je očitovanje klasa: 041-01/18-01/02 urbroj: 2134/02-03/01-18-2, zaprimljeno 2. srpnja 2018.g., u vezi s navodima prijave koji se odnose na radni odnos Marine Dujmović, bračnog druga dužnosnika Joška Dujmovića, u Općini Primorski Dolac. U očitovanju se navodi da je službenica Marina Dujmović, bračni drug dužnosnika Joška Dujmovića, u radni odnos u Općinu Primorski Dolac stupila 9. svibnja 2011. g., na radno mjesto administrativnog referenta. Radni odnos zasnovan je na određeno vrijeme, do povratka odsutne službenice te je trajao do 28. svibnja 2012. g., odnosno do povratka odsutne službenice.

U očitovanju se dalje navodi da je 24. veljače 2014. g. Marina Dujmović ponovno primljena u službu, na isto radno mjesto, na određeno vrijeme, do povratka odsutne službenice koja u kontinuitetu od 24. veljače 2014.g. koristi rodiljni, odnosno, roditeljski dopust. Oglas za navedno radno mjesto objavljen je 6. veljače 2014.g. na oglasnoj ploči Hrvatskog zavoda za zapošljavanje.

Kako je 11. svibnja 2018.g. službenica Marina Dujmović otvorila bolovanje zbog komplikacija u trudnoći, to je za popunjavanje radnog mjesta administrativnog referenta u Općini Primorski Dolac, Općina objavila oglas za prijam u u radni odnos na određeno vrijeme i 26. lipnja 2018. g. primljena je nova službenica.

Dalje se u Općine Primrski Dolac navodi da je rješenja o prijamu Marine Dujmović u radni odnos i rješenja o rasporedu na radno mjesto donio pročelnik Jedinstvenog upravnog odjela Općine Primorski Dolac.

U privitku navedenom očitovanju Općina Primorski Dolac je, u vezi s prijamom Marine Dujmović u službu u Općinu Dolac 9. svibnja 2011. g, dostavila sljedeću dokumentaciju: odluku o raspisivanju oglasa za prijam u službu u Jedinstvenom upravnom odjelu Općine Primorski Dolac klasa: 112-03/14-01/01 urbroj: 2134/02-03/01-14-1 od 5. veljače 2014. g., oglas za prijam u službu u Jedinstvenom upravnom odjelu Općine Primorski Dolac na radno mjesto administrativnog referenta, 1 izvršitelj na određeno vrijeme do povratka odsutne službenice, klasa: 021-04/11-03/121 od 10. ožujka 2011.g., zapisnik o pregledu prijava za oglas za radno mjesto-administrativni referent u JUO Općine Primorski Dolac klasa: 021-04/11-03/169 urbroj: 2134/05-11-1 od 1. travnja 2011.g., upute i obavijesti kandidatima Povjerenstva za provedbu javnog natječaja, u vezi s oglasom za prijam u sužbu, klasa: 021-04/11-03/121 urbroj: 2134/05-11-3-3 od 15. travnja 2011. g., poziv na provjeru znanja i sposobnosti Povjerenstva za provedbu oglasa za prijam u službu administrativnog referenta klasa: 021-04/11-03/121 urbroj: 2134/05-11-3-2 od 15. travnja 2011. g., službenu bilješku Povjerenstva za provedbu javnog natječaja za kandidata Marinu Dujmović bez naznake datuma sastavljanja, pregled podataka Hrvatskog zavoda za zapošljavanje za radno mjesto administrativni referent/ica u mjestu rada Primorski Dolac od 25. ožujka 2011.g., zapisnik Povjerenstva za provedbu javnog natječaja o provedenom testiranju za kandidate i rezultati provedenog intervjua klasa: 021-04/11-03/169 urbroj: 2134/05-11-2 od 21. travnja 2011. g., izvješće Povjerenstva za provedbu javnog natječaja o provedenom postupku provedbe oglasa za prijam administrativnog referenta na određeno vrijeme klasa: 021-04/11-03/169 urbroj: 2134/05-11-3 od 21. travnja 2011. g. i rješenje o prijmu u službu na određeno vrijeme za Marinu Dujmović, klasa: UP/I-021-04/11-03/199 urbroj: 2134/05-11-1 od 26. travnja 2011. g.

U vezi s prijmom Marine Dujmović u službu u Općinu Primorski Dolac 24. veljače 2014.g., Općina Primorski Dolac dostavila je sljedeću dokumentaciju: oglas Jedinstvenog upravnog odjela Općine Primorski Dolac za prijam u službu u Jedinstvenom upravnom odjelu Općine Primorski Dolac na radno mjesto administrativnog referenta, na određeno vrijeme do povratka odsutne službenice klasa: 112-03/14-01/01 urbroj: 2134/02-03/01-14-2 od 5. veljače 2014. g., odluku Jedinstvenog upravnog odjela Općine Primorski Dolac o imenovanju Povjerenstva za provedbu oglasa za prijam u službu administrativnog referenta u JUO Općine Primorski Dolac na određeno vrijeme do povratka odsutne službenice klasa: 112-03/14-01/01 urbroj: 2134/02-03/01-14-3 od 5. veljače 2014. g., obavijest v.d. pročelnice JUO Općine Primorski Dolac u svezi oglasa za prijam u službu službenika/ice administrativnog referenta/ce u Jedinstveni upravni odjel Općine Primorski Dolac klasa: 112-03/14-01/01 urbroj: 2134/02-03/01-14-6 od 11. veljače 2014. g., zapisnik Povjerenstva o pregledu prijava za radno mjesto administrativnog referenta u JUO Općine Primorski Dolac bez naznake datuma, obavijest Jedinstvenog upravnog odjela Općine Primorski Dolac o testiranju kandidata/kandidatkinja koji/e su se prijavili/e na javni natječaj za prijam u službu službenika/službenice administrativnog referenta/ice u Jedinstveni upravni odjel Općine Primorski Dolac na određeno vrijeme do povratka odsutne službenice klasa: 112-03/14-01/01 2134/02-03/01-14-7 od 18. veljače 2014. g., službenu bilješku-intervju za Marinu Dujmović Povjerenstva za provedbu javnog natječaja od 21. veljače 2014. g. zapisnik Povjerenstva o provedenom testiranju bez naznake datuma, rješenje Jedinstvenog upravnog odjela Općine Primorski Dolac o prijmu Marine Dujmović u službu na određeno vrijeme, počevši od 24. veljače 2014. g., klasa: 112-03/14-01/01 urbroj: 2134/02-03/01-14-9 od 21. veljače 2014. g. i rješenje Jedinstvenog upravnog odjela Općine Primorski Dolac o raporedu Marine Dujmovića na radno mjesto klasa: 112-03/14-01/01 urbroj: 2134/02-03/01-14-12 od 14. travnja 2014. g.

U privitku gore navedenom očitovanju Općina Primorski Dolac dostavila je i obavijest od 11. svibnja 2018. g. Hrvatskog zavoda za zdravstveno osiguranje o trajanju privremene nesposobnosti/sprječenosti za rad Marine Dujmović, koja prema obavijesti traje od 11. svibnja 2018.g.

Stručna služba Povjerenstva je 4. srpnja 2018. g. sastavila službenu bilješku, u kojoj se navodi da je u telefonskom razgovoru s pročelnicom Jedinstvenog upravnog odjela Općine Primorski Dolac pribavljen podatak da je službenica, koju je na radnom mjestu administrativnog referenta mijenjala Marina Dujmović, kontinuirano odsutna od 24. veljače 2014. g. zbog korištenja rodiljnog i roditeljskog dopusta za treće dijete.

 Prema gore navedenoj dokumentaciji i pribavljenim podatcima, proizlazi da poslovni subjekti u kojima je dužnosnik Joško Dumjmović bio zaposlen prije stupanja na dužnost općinskog načelnika Općine Primorski Dolac nisu tijekom dužnosnikova obnašanja dužnosti stupali u poslovne odnose s Općinom Primorski Dolac.

 Iz gore navedenog također proizlazi da je Marina Dujmović, bračni drug dužnosnika Joška Dujmovića, u radni odnos u Općini Primorski Dolac stupila 9. svibnja 2011.g., dakle prije stupanja dužnosnika Joška Dujmovića na dužnost, na radno mjesto administrativnog referenta, da je radni odnos bio zasnovan na određeno vrijeme do povratka odsutne službenice te da je isti prestao 28. svibnja 2012. g. Nadalje proizlazi da je imenovana 24. veljače 2014. g. ponovno stupila u radni odnos u Općini Primorski Dolac na radno mjesto administrativnog referenta, da se i tom prilikom radilo o radnom odnosu na određeno vrijeme i da je službenica koju na radnom mjestu administrativnog referenta u Općini Primorski Dolac zamjenjuje Marina Dujmović od 24. veljače 2014. g. kontinuirano odsutna zbog korištenja rodiljnog i roditeljskog dopusta za treće dijete.

Iz dostavljene dokumentacije i pribavljenih podataka proizlazi da je u oba gore navedena slučaja Marina Dujmović stupila u radni odnos u Općini Primorski Dolac nakon provednog postupka, sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18.) i u radoblju kad njezin suprug, dužnosnik Joško Dujmović nije obavljao dužnost općinskog načelnika Općine Primorski Dolac.

Slijedom svega navedenog, Povjerenstvo nije steklo saznanja iz kojih bi proizlazilo da su poslovni subjekti u kojima je dužnosnik Joško Dujmović bio zaposlen stupali u poslovne odnose s Općinom Primorski Dolac i nije steklo saznanja da je svojim djelovanjem dužnosnik Joško Dujmović utjecao na zapošljavanje svoje supruge na radnom mjestu administrativnog referetna u Općini Primorski Dolac.

Općenito, Povjerenstvo nije steklo saznanja koja bi upućivala na moguću povredu odredbi ZSSI-a i na postupanja suprotna načelima djelovanja dužnosnika propisanih ZSSI-em.

Slijedom navedenoga, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Dužnosnik Joško Dujmović, elektronička dostava

2. Objava na internetskoj stranici Povjerenstva

3. Pismohrana